Willem 75 – www.peenvogel.nl
Next Post:Lange duurloop langs de Rotte Ons nuwe realitiet | Dion se gedagtes
« Elke diertjie…
Hoe doen ons dit? »
Ons nuwe realitiet
April 12, 2011 deur Dion
My oudste het druk die naweek gewerk aan ‘n skooltaak, naamlik ‘n kort film produksie. Die uiteindelike naam was “Double Murder” en ek was heel verbaas hoe goed sy die hele ding aanmekaar geflans het. Sy het self die draaiboek geskryf en vriendinne, sussie en selfs ma en pa ingetrek as akteurs.
Dit het gehandel oor ‘n passie-moord, die polisie-ondersoek agterna, die soeke na die skuldige en laasgenoemde se selfmoord. Van die aksie was skreeusnaaks en reguit uit Hollywood, vanaf “NYPD, open the door!”, “This is going to be a lot of paperwork…” om maar net enkeles te noem. Daar was tot nagemaakte bloed aan die slagoffer, heen-en-weer telefoongesprekke met hoofkwartiere, besprekings van bewysstukke en bewapende inskop van deure, net om die aksie realisties voor te laat kom, en natuurlik roerende drama deur baie toegewyde aktrises!
Dit het my agterna weer laat dink hoe gedesensiteerd ons kinders geword het. Ek sou nie sê dat ons hulle toelaat om elke liewe fliek te sien nie – ons gebruik ons oordeel op die inhoud en die voorgeskrewe ouderdomsperke, maar hulle het al almal ‘n Hollywood moord, lyk met bloed en ander geweld gesien. My oudste, veral, dink nie veel oor ‘n dooie dier of selfs mens nie, tensy dit baie naby aan die “huis” is, en dit maak my nogal bekommerd. Ek het self al werklike skietwonde, brandwonde, meswonde, drenkelinge en ander slagoffers gesien, en dit is nie dinge wat jy wil hê jou kinders moet sien nie. Maar hoe stop ons hulle, kort van hulle verbied om enigsins iets op TV te kyk, of ‘n fliek te sien? Hulle kan dieselfde dinge in die biblioteek se boeke ook gaan oplees as hulle wil – daar is geen sensorskap daaroor nie, behalwe hulle verbied om die boeke huis toe te bring.
Ek dink mens moet maar net wakker wees. Dit help nie om soos ‘n valk oor hulle skouers te loer die heeltyd nie, maar mens kan jouself bewus maak van boeke, flieks en rekenaar-speletjies se inhoud en objektief ‘n besluit maak of dit vir hulle beskore is. Ek dink mens moet ook so skelme ogie hou oor waarmee hulle hulself besig hou sonder dat hulle daarvan bewus raak. Mens kan dan probeer om hulle subtiel van sekere dinge weg te lei.
Ek dink selfs gisteraand, nadat ek Saterdagaand ‘n baie helder sateliet of komeet gesien het – ons volwassenes is self ook maar net so gedesensiteerd. Die regering voeg fluoried by ons drinkwater, kamtig omdat die “massas” nie tandepasta kan bekostig nie, sonder om te noem dat dit giftig is; dat dit kanker veroorsaak, dat dit in kommersiële insekdoder gebruik word en dat Hitler fluoried in drinkwater gebruik het om die massas te passifiseer en meer indrukbaar te maak. Ons drink maar net die water – wat anders kan ons nou doen?
Korrupsie het so alledaags geword dat ons nie meer ‘n wenkbrou lig as iemand daarvan aangekla word, hy ‘n verskoning maak en hy weer aangestel word nie. Jaagduiwels en ander idiote stel daagliks ons lewens in gevaar, maar ons laat hulle maar net toe om voor ons in te druk, ons voertuie te beskadig en ons infrastruktuur op te foeter. Jong meisietjies van 8 en nege kry alreeds hulle maandstondes as gevolg van al die groei-hormone in winkelhoenders. Ons kinders sit met allerhande allergieë en kwale as gevolg van al die chemikalië in ons verwerkte kos en die insekdoders gebruik op ons sappige, vars groente, maar ons doen niks. Elke tweede kind is op Ritalin – wat het van bloot aktiewe kinders geword wat mens besig hou met sport en ander aktiwiteite? Is ons dan so lui? Petrol, kos, behuising en belasting gaan feitlik maandeliks op. Almal kla, maar niemand doen daadwerklik iets daaroor nie, ons kyk maar net noord en foeter voort. Daar is soveel flieks uit deesdae oor rampe wat ons lewenswyses gaan verander of ruimtemannetjies wat ons wil aanval – wie gaan nou ‘n oog knip as dit môre skielik gebeur, of daar is ‘n oorlog tussen ons Suid Afrikaners oor politiek en ‘n ander groep kom môre aan bewind? Ons is mos nou al goed geïndoktrineer en reggemaak daarvoor. Dis bietjie tyd dat ons oë oopgaan en dat ons bietjie om ons begin rondkyk.
Posted in Daaglikse doen en late | 6 Kommentaar
op April 12, 2011 at 11:37 vm | Antwoord terugblik
Hou ons nie dalk ons oë toe omdat ons so magteloos voel nie? Wat kan ons aan stygende pryse ens doen? En die korruptes kom in elk geval weg met alles. Sal dit help om met die regering te stry oor fluoried in die water; die besluit is tog alreeds in die tagtigerjare geneem.
op April 15, 2011 at 1:08 nm | Antwoord Dion
Ek voer maar my eie privaat oorlog teen al die dinge – kyk wyd en herken dinge vir wat hulle is, weier om sulke hoë pryse vir sekere dinge te betaal (ek bly eerder daarsonder of maak/groei my eie!), stry nie oor die fluoried nie maar sien dit vir wat dit is en vermy dit, en aanvaar geen van die regering se gesag oor my nie, sonder om “Common Law” te oorskry. Daar is eintlik heelwat wat ons mense self kan doen, ons hoef nie almal dit op straathoeke met pangas en stokke te doen nie, in ons eie agterplaas werk net so goed! 🙂
op April 12, 2011 at 12:14 nm | Antwoord Xena Phoenix
Ek het al in die verlede genoem dat die geweld wat die township kinders sien, dalk die rede vir ons ekstreme geweld in SA is. As jy bv nie ‘n oog knip as iemand ge-necklace word nie, gaan jy nie sukkel om dit self te doen nie.
op April 15, 2011 at 1:03 nm | Antwoord Dion
Dankie Xena, en jy slaan die spyker! Dis beslis ‘n geval van “monkey see, monkey do.” Ek merk op dat hoë-profiel inbrake/rooftogte ook al hoe meer vindingryk word. Italian Job, anyone? Ek dink Hollywood is vir baie meer dinge as net flieks verantwoordelik…
op April 13, 2011 at 9:05 vm | Antwoord Sonlig
Uitstekend! So waar.
Ek het op ‘n slag geluister hoe my dogtertjie en haar niggie Barbie speel. Ek moes ‘n paar keer proes vir die geweldige Amerikaanse aksente (daar word in Engels gespeel, sien – al is albei Afrikaans), maar was nogal verbaas om te hoor hoe gemaklik die rollespel woorde soos “divorced”, “suicide”, “my pshycologist”, “I want you” en baie ander ingesluit het. Ek dink nie eers die kinders weet mooi wat alles beteken nie, maar dis so alledaags in flieks dat ons dit nie eers meer “hoor” nie. En hulle dink dis normaal.
Iets wat my ook begin opval is die boodskappe op sommige T-hempies en bloesies wat ons vir ons kinders koop. Ek sien die embleem van die omgekeerde kruis is skielik baie polulêr en die grafiese “gescribble” kan soms baie New Age wees – mens moet dalk maar begin lees wat daar staan en nie net na die kleur, grootte en prys kyk nie.
P.S. My oudste is ook besig om ‘n boek te skryf. ‘n Vampire storie van alle dinge. Ook deur die media beïnvloed, want waar wil jy nou mooier mense kry as die Twilight- en Vampire Diaries akteurs. (Selfs Mamma moet die spoegies afvee!) Ek sal maar kort-kort ‘n ogie gooi, maar hoe stel mens die grense daar sonder om jou kind ‘n ongesonde obsessie daaroor te gee? Ons weet mos almal dis omgekeerde sielkunde…
op April 15, 2011 at 1:00 nm | Antwoord Dion
Ja, ek merk ook al hoe meer slim-verborge okkult-tekens in alledaagse dinge op. Ek sukkel net dat mense my moet glo as ek dit uitwys. Almal dink ek sien net demone en die New World Order orals.